Odločba Komisije

z dne 12. julija 1988

o usklajevanju pravil, ki jih določijo države članice za uporabo člena 6 Direktive Sveta 85/511/EGS

(88/397/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 85/511/EGS z dne 18. novembra 1985 o uvedbi ukrepov Skupnosti za obvladovanje slinavke in parkljevke [1] in zlasti člena 6 Direktive,

ker se pristojni organi države članice v skladu s členom 6(1) Direktive 85/511/EGS za živinorejska gospodarstva, ki sestojijo iz dveh ali več proizvodnih enot, lahko odrečejo zahtevam Direktive, da je treba zaklati in uničiti vse živali na gospodarstvu, namreč da zdravim proizvodnim enotam ni treba upoštevati takšnih zahtev, če uradni veterinar potrdi, da so zdrave enote popolnoma ločene, kar zadeva namestitev, rejo in krmljenje;

ker obstaja enaka možnost za gospodarstva, ki proizvajajo mleko, z dodatnim pogojem, da mora molža v vsaki enoti potekati popolnoma ločeno;

ker morajo države članice za priznanje oprostitev zagotoviti, da tveganje za širjenje virusa slinavke in parkljevke med posameznimi proizvodnimi enotami na gospodarstvu ni večje kakor za njegovo širjenje med posameznimi gospodarstvi;

ker so države članice, ki nameravajo omogočiti navedeno oprostitev, v skladu s členom 6(3) Direktive 85/511/EGS obvestile Komisijo o podrobnih pravilih, potrebnih za njegovo uporabo;

ker bi bilo treba pravila za posamezne države članice v skladu s členom 6(3) Direktive 85/511/EGS spremeniti, s čimer bi zagotovili uskladitev tega področja v vsej Skupnosti; ker bi bilo treba z navedenim usklajevanjem določiti minimalna pravila, ki se morajo uporabljati v vseh državah članicah;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Države članice, ki uporabljajo člen 6(1) Direktive 85/511/EGS, zagotovijo, da pravila, ki jih uporabljajo v skladu z odstavkom 2 navedenega člena, vključujejo najmanj naslednje:

- odstopanje, ki ga omogoča člen 6(1) Direktive 85/511/EGS, se prizna samo po individualnem ocenjevanju zadevnega gospodarstva, ki ga izvede uradni veterinar v okviru uradne preiskave, zato da se potrdi ali ovrže prisotnost slinavke in parkljevke,

- pri tem ocenjevanju se upoštevajo vsi pogoji in razmere, ki zadevajo morebitno širjenje slinavke in parkljevke.

Člen 2

1. Za odobritev odstopanja od člena 1 države članice zagotovijo, da tveganje za širjenje virusa slinavke in parkljevke med posameznimi proizvodnimi enotami ni večje kakor za njegovo širjenje med posameznimi gospodarstvi.

2. Intenzivne proizvodne enote z zdravimi živalmi morajo izpolnjevati naslednje zahteve:

- so fizično ločene od tistih, v katerih so bile okužene živali, in med njimi ni nikakršnega stika ali skupnega zračnega prostora,

- imajo posebne prostore za hranjenje opreme, krme, odpadnih voda in, kjer je treba, mleka,

- vsaka ima opremo za dezinfekcijo na vhodu in izhodu,

- vsaka ima lastno osebje,

- poleg tega med okuženimi in zdravimi enotami ni nikakršne izmenjave kmetijskih strojev ali druge opreme niti nikakršne izmenjave živali, živalskih proizvodov, živalske krme, priprav, predmetov ali drugih snovi, kakršne so volna, ali odpadki, ali izvržene snovi, ki bi lahko prenašali slinavko in parkljevko iz okuženih v zdrave enote.

Člen 3

Pogoji, določeni v členu 2, morajo biti vzpostavljeni v skladu z zahtevami uradnega veterinarja pred datumom, ko je na gospodarstvu ena ali več okuženih živali, kakor je opredeljeno v členu 2(c) Direktive 85/511/EGS, upoštevajoč inkubacijsko dobo bolezni.

Člen 4

Ta odločba je naslovljena na države članice.

V Bruslju, 12. julija 1988

Za Komisijo

Frans Andriessen

Podpredsednik

[1] UL L 315, 26.11.1985, str. 11.

--------------------------------------------------